ועדת החינוך והתרבות, כנסת 15, פרוטוקול מספר 112, 2000-06-19 10:00

זבולון אורלב: בוקר טוב, אני מתכבד לפתוח את ישיבת ועדת החינוך והתרבות.

זבולון אורלב: בשעתיים הקרובות נדון בשני נושאים: ראשית, ביצוע חוק לימוד חובה חינם לגילאי 3-4.

זבולון אורלב: והנושא השני: יום חינוך ארוך.

זבולון אורלב: אני מציע שנפתח בנושא הראשון: ביצוע חוק לימוד חובה חינם לגילאי 3-4.

זבולון אורלב: אני מקדם בברכה את אברהם סנפירי, היושב ראש החדש של ארגון ההורים הארצי.

זבולון אורלב: תש"ס הייתה שנה ראשונה של החלת החוק.

זבולון אורלב: על פי החוק, ביצוע החוק צריך להיות במשך עשר שנים.

זבולון אורלב: למעשה, מה שקרה בתש"ס, לא כל אלה שניתנו להם אישורים ניצלו אותם.

זבולון אורלב: דבר שני, בשנת הלימודים הקרובה – על פי מה שאנחנו מבינים – אין בתקציב משרד החינוך הרחבה של החלת החוק.

זבולון אורלב: אין צורך להאריך בחשיבות של החוק הזה מפני שכולנו מודעים לכך, שיש משמעות רבה ונכבדה מאוד לחינוך בגילאים 3-4.

זבולון אורלב: רבים מאנשי החינוך טוענים, שלגיל הזה יש תרומה סגולית יחסית הרבה יותר גדולה מאשר בשנות לימודים יותר מאוחרות.

זבולון אורלב: כידוע, אני חסיד גדול מאוד של הגיל הרך ולמעשה, הרבה דברים שלא הצלחנו ללמד בגיל הרך, בגילאים המאוחרים כבר מאוחר לעשות זאת.

זבולון אורלב: לכן, החוק הזה, מעבר להיותו חוק סוציאלי ממדרגה ראשונה באופן שהורים יוכלו להשתחרר כדי שיוכלו לעבוד בצורה מסודרת יותר, יש לחוק הזה גם משמעות חינוכית ותרומה חינוכית עצומה.

זבולון אורלב: צריך גם לומר, שבדיונים הקודמים, השלטון המקומי העלה את הנושא, שהבטחות שהובטחו לשלטון המקומי בעבור פתיחת גני ילדים לגילאי 3-4 טרם קוימו.

זבולון אורלב: לדוגמה, הובטח שהמשרד יעביר בגין כל גן חדש 24 אלף שקלים ועד היום הוא העביר רק כ-10,000 שקלים, הוא לא העביר 14,000 שקלים והגנים כבר פועלים מחודש ספטמבר עד חודש יוני, תשעה ירחי לידה.

זבולון אורלב: מה קורה עם התשלום הזה?

זבולון אורלב: אנחנו רוצים להבין, מה עומד לקרוא בשנה הבאה?

זבולון אורלב: אני רוצה לציין דבר נוסף, שר החינוך מייד עם כניסתו חש בצדק מוחלט שהוא רוצה להרחיב את החלת החוק על אשכול 1 ואשכול 2 של הרשויות המקומיות, שני האשכולות הנמוכים ביותר מבחינה סוציו-אקונומית.

זבולון אורלב: אבל למעשה, החינוך הופעל שם רק במסגרת וולונטרית, אנחנו לא הרחבנו באופן פורמלי את החוק כיוון שאיננו מרחיבים באופן פורמלי את החוק, אזי, הרשויות ניצבות בפני בעיה, שהן לא יכולות להפעיל את החוק הזה מול כל הילדים.

זבולון אורלב: זה חוק חינוך חובה, כלומר, חובה שכל ילד חייב ללמוד.

זבולון אורלב: אגב, לפני שבוע הייתה לנו פגישה עם ארגון "מעורבות" – יושב כאן עמנואל זיסמן ועוד חברים מהקבוצה הזאת – שגם בערים אחרות שבהן הוחל החוק, למעשה, הן קיבלו פטור, לא ברור לי אם הפטור הזה הוא דבר חוקי.

זבולון אורלב: צר להיוודע שגם באותן רשויות דוגמת חיפה ודוגמת אשדוד, שבהן ביקש השר והוועדה אישרה להחיל את חוק חינוך חובה חינם לגילאי 3-4, הרשויות המקומיות הבינו שיש להן פטור ממשרד החינוך שלא לבצע את החוק.

זבולון אורלב: אף על פי שהחילו את החוק בחיפה, החוק בוצע רק לגבי 10% מהילדים ועל 90% האחרים – החוק לא בוצע.

זבולון אורלב: אני מבקש לדעת, ראשית, האם העובדה הזאת נכונה?

זבולון אורלב: שנית, האם יש לזה איזשהו בסיס משפטי?

זבולון אורלב: כלומר, מה הטעם שנשב פה ונרחיב את החלת החוק, ולאחר מכן משרד החינוך ייתן פטורים לרשויות מקומיות שלא לבצע את החוק הזה.

זבולון אורלב: זה נראה לי דבר שדורש הסבר.

זבולון אורלב: לפני שנאפשר למשרד להשיב, נשמע עוד שניים שלושה גורמים על מנת שיציגו את הבעיות כפי שהם רואים אותן ונציגי משרד החינוך יוכלו להתייחס.

יעקב אגמון: שני החוקים החשובים, לעניות דעתנו - - -

זבולון אורלב: בוא נדבר פרה פרה, כרגע על חוק חינוך חינם לגילאי 3-4.

יעקב אגמון: חוק חינוך חינם לגילאי 3-4, אינו דומה לעניות דעתנו לחוקים, כללים והנחיות בפרוייקטים שהמשרד מעת לעת יוזם.

יעקב אגמון: בשלטון המקומי חשים, שמאז שנחקק החוק, האוצר איננו מעמיד את המשאבים הדרושים המינימליים כפי שנקבע בזמנו על ידי הוועדות כדי להפעיל את החוק.

יעקב אגמון: ראשית, העובדה שאין התקדמות עם החוק, אין התקדמות בתקצוב, וכמעט מה שהיה ומה הוא מה שיהיה, מדאיגה אותנו כמי ששותף פעיל בהחלת החוק וכאזרחי המדינה הזאת.

יעקב אגמון: יושב ראש מרכז שלטון מקומי, יותר מפעם אחת קרא לממשלה ולכנסת להחיש את מימוש החוק.

יעקב אגמון: ראשי הרשויות מאוד מעונינים – כפי שאנחנו חשים – בהתקדמות בנושא הזה.

יעקב אגמון: דבר שני, חייבת להיות השקעה, לפחות מינימלית, תוכנית להשקעה בתשתיות אשר תביא בחשבון שמדובר על תוספות של תלמידים רבים מאוד.

יעקב אגמון: ישנן רשויות רבות שאין שם גני ילדים, אני לא רוצה לדבר על המגזר הערבי, על המגזר הבדואי והמגזר הדרוזי, שם חסרים לנו הרבה מאוד גני ילדים, אבל אנחנו לא רואים שיש גישה כלשהי האומרת, תוכנית בשלבים שבה נכניס את הילדים לתוך המעגל.

יעקב אגמון: הגישה של משרד החינוך, אני אומר זאת בצער, באילוץ שיש למשרד החינוך הוא נכנס רק למקומות שבהם הרשות המקומית מצליחה לגייס מבנים כאלה או אחרים לקידום החוק.

יעקב אגמון: צריכה להיות השקעה מינימלית בתשתיות, גן ילדים איננו רק מבנה טרומי, מחייב גם חצר, מרחב פעילות, מחייב הצטיידות סבירה כדי שיוכל להעסיק את הילדים.

יעקב אגמון: ישנו צורך מינימלי בהרחבת התשתית החינוכית, תשתית ההיקף.

יעקב אגמון: אם אנחנו חושבים שבני שלוש-ארבע הם ילדי חינוך חובה, צריך בעת ובעונה אחת להרחיב את מעגל השירותים הפסיכולוגיים והעבודה הסוציאלית.

יעקב אגמון: הזכרת את נושא ההצטיידות ושכר דירה, אלה דברים שמעידים באופן הברור ביותר, שממשלת ישראל – אם מותר לי לומר – איננה רואה בעניין הזה נושא אלא איזשהו פרוייקט שברצותם או לפי שיקולי תקציב כאלה ואחרים מקטינים או מגדילים את הדברים.

יעקב אגמון: אנחנו מבקשים, ראשית, שמה שנקבע יתמלא, שיינתנו התקציבים להתחייבויות האוצר ומשרד החינוך אלינו.

יעקב אגמון: שנית, נושאים נוספים שבעינינו לפחות הם הכרחיים לקיום מינימלי, יינתנו לתשתיות, הצטיידות ואותם שירותי היקף.

2339: החוק הזה נחקק אחרי 15 שנה של קיפאון.

זבולון אורלב: אני רוצה לציין, שהחוק נחקק בתקופה שמר זיסמן היה יושב ראש ועדת החינוך והתרבות.

זבולון אורלב: אני מודה לך שאתה ממשיך הלאה ללוות ולתרום.

2339: לא אפסיק לפעול בנושא הזה עד שנצליח.

2339: הייתה הבנה, למרות שהוכנס תיקון לחוק – וזה תיקון שלי, שכנעתי מפלגות, ממשלה, קואליציה ואופוזיציה, שהחוק יהיה פרוס לעשר שנים על מנת שלא תהיה עילה בידי האוצר להביא אותו במסגרת חוק ההסדרים, שזה אחד האמצעים הבדוקים והיעילים להמית חוקים - לי היה ברור מעל לכל ספק, ששר החינוך והתרבות וההנהלה החדשה של המשרד, לא יחכו עשר שנים.

2339: יצחק כהן ממשרד החינוך הביא את ההצעה בחודש מאי ולי היה ברור על מי זה יחול באמצע שנת תקציב.

2339: כולנו מודעים לחשיבות החברתית והחינוכית של החוק, היום יותר מאשר בעבר.

2339: לכן, אני נדהם שמשרד החינוך והתרבות אינו עושה על מנת לקצר את התקופה של עשר שנים.

2339: שמענו את הדברים שאמר נציג בכיר של מרכז השלטון המקומי, שהחוק אינו מיושם גם לגבי מי שהוחלט לגביו במאי שנה שעברה.

2339: הדוגמאות שהביא יושב ראש הוועדה הן דוגמאות אמיתיות שנבדקו בשטח.

2339: אני פונה לחברי ועדת החינוך, אני בטוח שיש כאן רוב שחוצה את כל המפלגות בכנסת, צריך להפעיל את הלחץ הפרלמנטרי והחוץ פרלמנטרי על מנת שתהיה תוכנית לא של עוד תשע שנים אלא שבעוד שלוש-ארבע שנים להחיל את החוק על כל ילדי ישראל.

מוחמד ברכה: אני מצטרף לדברים של קודמיי, חבר הכנסת לשעבר, עמנואל זיסמן, ונציג מרכז השלטון המקומי, לא מדובר רק בהמשך היישום, שצריך לדון בו בצורה יסודית, אלא לבצע את מה שהוחלט ליישם, אנחנו נמצאים במצב עגום ואצל האוכלוסייה הערבית המצב עגום שבעתיים.

מוחמד ברכה: על פי מה שהוחלט ליישם, היה צריך להקים בערך 1,050 כיתות לגילאי 3-4 בקרב האוכלוסייה הערבית, בפועל הוקמו 413 כיתות.

מוחמד ברכה: זאת אומרת, 634 כיתות לא הוקמו למטרת יישום ההחלטה שכבר התקבלה.

מוחמד ברכה: הנושא של ההצטיידות שדיבר עליו נציג השלטון המקומי, הוא נושא שלוקה בחסר.

מוחמד ברכה: אם מדובר בעלות ממוצעת של הצטיידות לכיתה של קרוב ל-24, 25 אלף בפועל, עד עתה הוצעו רק 10,000.

מוחמד ברכה: אם מדובר על שכירות, המשרד משתתף בשכירות בסכום של 8,500 שקל שזה כ-60% או 70% מהעלות של השכירות.

מוחמד ברכה: הדברים האלה לדעתי מעמידים בצורה מאוד נלוזה את יישום החוק, ופי כמה וכמה כאשר מדובר על הרחבת יישום החוק לאשכול 3 ו-4.

מוחמד ברכה: כאשר הוחלט על יישום החוק בשנה שעברה, בזמנו של מר יצחק לוי, שכיהן כשר החינוך, החוק חל על ששה יישובים.

מוחמד ברכה: כאשר חבר הכנסת יוסי שריד נכנס למשרד, נוספו כ-27 יישובים, אבל כאמור, הדברים לא באים לידי ביטוי בשטח.

מוחמד ברכה: הבעיה חמורה עוד יותר בנגב.

מוחמד ברכה: אני מבין שיש החלטה לפתוח כארבעים כיתות בפזורה הבדואית בנגב, שם יש כ-6,000 ילדים בגילאי 3-4.

מוחמד ברכה: למרבה הצער, יש כוונה להקים את הכיתות הללו בסמוך לבתי הספר הקיימים, כלומר, צריך לתת תשובה של הסעות או דווקא בפיזור הכיתות האלה על פי מקום היישוב, על פי ריכוזי האוכלוסייה ולא לפי מיקומם של בתי הספר.

מוחמד ברכה: לדעתי ראוי לתקן את יישום החוק, כמו כן, על משרד החינוך להודיע לוועדת החינוך בנושא של יישום החוק לגבי אשכול 3 ו-4.

מוחמד ברכה: אני מציע ליושב ראש הוועדה, שיהיה מעקב צמוד, אם אפשר אפילו על ידי ועדה מיוחדת, על יישום כל שלב.

מוחמד ברכה: שלא יהיה מצב שנחכה שנה לקבלת דיווח ואחר כך נמצא עצמנו מול תמונה עגומה, צריך שיהיה מעקב כל רבעון.

קולט אביטל: רציתי להצטרף לדברי שני קודמיי.

קולט אביטל: אני קוראת במכתב סמנכ"ל משרד החינוך שמופנה אליך, סעיף 2, שבשנת הלימודים תשס"א יופעל יום חינוך ארוך בכל מוסדות החינוך הפועלים היום.

זבולון אורלב: אנחנו מדברים עכשיו על חינוך חינם לגילאי 3-4.

זבולון אורלב: אני רוצה להעיר הערה, במסמך שחולק לחברי הכנסת, מצטיירת תמונת מצב, שבשנת הלימודים הנוכחית, נכללים במסגרת החוק 58,348 תלמידים מתוך מחזור של 240 ילדים בגילאי 3-4.

זבולון אורלב: אני רוצה לומר, שלדעתי, זאת לא כל האמת.

זבולון אורלב: זאת אמת, אבל לא כל האמת, מדוע?

זבולון אורלב: כי השואל הנבון צריך לשאול, מה היה קודם לחוק?

זבולון אורלב: האם קודם לחוק היו אוכלוסיות שנהנו מפטור, אם לא 100% אז 90%, ואני יכול לקבוע באופן עיוור ולא לתהות הרבה ולומר, ש-70% מהאוכלוסיות שנכללות ב-58,348 זה ישראבלוף.

זבולון אורלב: לקחו ילדים שבין כה וכה היו פטורים, או שהוחל עליהם פטור של 90%, ועכשיו במסגרת החוק הוסיפו עוד 10%.

זבולון אורלב: כלומר, אין פה ביצוע אמיתי של 10%, אין תוספת של 10%.

זבולון אורלב: לכן, הצגת הנתונים כאן היא אמת אבל לא כל האמת.

זבולון אורלב: זאת צריכה להיות נקודת המוצא.

זבולון אורלב: אני מקווה, שבדברי התשובה שנקבל ממשרד החינוך, תהיה התייחסות להערה שלנו, של מה התועלת בהחלת החוק אם הוא לא מתבצע?

זבולון אורלב: הרשויות המקומיות מבינות שיש להן פטורים סמויים ממשרד החינוך, שאפשר לא לבצע את יישום החוק.

זבולון אורלב: אגב, בידיי יש דוח של המשרד, קיבלתי אותו דרך המרכז לשלטון מקומי, לא קיבלתי אותו במישרין, ובכל רשות מצוין מה הפוטנציאל של הלומדים, כמה נרשמו בגיל 3, כמה נרשמו בגיל 4, מה סך הכל, מה ההפרש וכמה לא לומדים.

זבולון אורלב: כלומר, בכל יישוב יש אחוז מסוים שהחוק היה צריך להיות מוחל עליו, אפשר לקחת לדוגמה את חיפה - - -

יסכה הרן: מתוך 3,500 רק 500 - - -

זבולון אורלב: איפה זה מופיע?

יסכה הרן: מופיע בעמוד של: שיקום שכונות חלקי ללא עדיפות.

זבולון אורלב: לומדים רק 570 מתוך 3,000 בגילאי 3, ו-3,400 בגילאי 4.

זבולון אורלב: כלומר, מתוך 6,400 לומדים רק 570.

זבולון אורלב: אגב, שאלנו את הממונה על הגנים בעיריית חיפה, מה קורה פה, למה לא ביצעתם את החוק?

זבולון אורלב: נאמר לנו, היו קשיים, צלצלנו למשרד החינוך ומשרד החינוך ויתר לנו.

זבולון אורלב: האם זה חוקי?

דורית מורג: לעניין החוקי – קיים חוק, החוק צריך להיות מוחל בהדרגה, כמובן שהחוק תלוי בתקציבים כבדים למדיי.

דורית מורג: הוצא צו על ידי משרד החינוך, העובדה שבצו הזה היו גם מוסדות שגם קודם לכן כבר קיימו יום לימודים ארוך, איננה קובעת - - -

זבולון אורלב: לא הבנת את השאלה שלי.

זבולון אורלב: השאלה שלי, יישוב שהוחל בצו, האם מישהו רשאי לפתור את היישוב הזה מביצוע החוק?

דורית מורג: לכאורה, להוציא אותו מהצו.

דורית מורג: הצו למעשה הוא הוראת החוק, הוא גם אמירה של המשרד, ששם צריך לקיים לימוד חובה החל מגיל 3.

דורית מורג: הדרך היחידה לפתרון היא להוציא אותו מהצו או לתת איזשהו פטור.

דורית מורג: מאחר ואנחנו נמצאים בשנה הראשונה של החוק, היו גם אי התאמות בנושא הזה.

זבולון אורלב: לא הבנתי את המילה התאמות.

זבולון אורלב: יש הרגשה בכנסת, שהממשלה מזלזלת בחוקים.

זבולון אורלב: יושבים כאן מחוקקים, עובדים קשה, בסופו של דבר - מבלי לפגוע בנציג האוצר - בא פקיד האוצר - לא אתה, אורי - אומר, שמע, מה זה משנה שחוקקו חוק שקציני מבחן צריכים לחקור ילדים ולא קציני משטרה?

זבולון אורלב: אנחנו לא מסכימים עם הדבר הזה ולא ניתן תקציב למשרד העבודה והרווחה על מנת שיחקרו ילדים.

זבולון אורלב: אנחנו נלמד את חברי הכנסת.

זבולון אורלב: נמצאת כאן חברת הכנסת תמר גוז'נסקי, יושבת ראש הוועדה לקידום מעמד הילד, שמעה את אותם הדברים.

זבולון אורלב: אנשים מחוקקים חוק, באות הרשויות המקומיות ואומרות, מה זה משנה מה אתם מחוקקים, אנחנו נעשה מה שאנחנו רואות לנכון, מה שאנחנו רוצות ומה שאנחנו מבינות.

זבולון אורלב: לכן אני שואל, מה המצב החוקי?

דורית מורג: המצב החוקי, שצווים צריך לקיים, חוקים צריך לקיים, וזה המסר גם של משרד החינוך.

זבולון אורלב: תודה רבה לך.

זבולון אורלב: אני יכול לומר פה בוודאות, שרשות מקומית שלא ביצעה, לא עמדה בדרישות החוק?

איציק כהן: המשרד רואה חשיבות רבה ביותר בחוק וביכולת הביצוע שלו.

איציק כהן: מעבר לכך, שר החינוך לא הסתפק ברשימת היישובים שבצו, ולאור החשיבות הרבה שהוא רואה בביצוע, הוא החליט להגדיל את הרשימה באופן ניכר ולצרף יישובים נוספים שאינם כלולים בצו כדי לאפשר ליישובים רבים יותר מכפי שתוכנן מראש להיכנס למהלך הזה.

איציק כהן: אנחנו רואים בזה מהלך חשוב, דווקא בשל כך התחלנו במספר הרבה יותר גדול, הנתונים כולם מונחים לפניכם, כולם אמת, יש כאן את כל הנתונים שנתבקשנו ושלא נתבקשנו, ולכן אני לא רואה פה שום נתון שהוא בהסתר, בהיחבא או שלא בידיעה.

איציק כהן: הנתונים הוצגו לכולם פעם שניה ופעם שלישית.

איציק כהן: אנחנו מדברים על החלה, נכון אומנם, שבחלק מהמקומות זה היה רבע מהתלמידים במדינת ישראל, 24% כלולים היום במסגרת הזאת, לנו היה קשה מאוד להתחיל באשכול 1 ו-2, לבצע את זה באשכול 1 כדי לזכות פה לתשבחות, היה צריך לעשות הפוך מהדרך שנהגנו.

איציק כהן: יכולנו לומר, נכין רשימה לאישור ועדת החינוך של הכנסת, אבל נביא רק את הרשימה של אותם יישובים שנוודא מראש שהם ערוכים ומוכנים ליישום החוק.

איציק כהן: זה אומר, רק לאחר שהרשות המקומית תאתר מבנים, תאתר כוח אדם, יתאפשר כל ההיבט התקציבי עד הפרוטה האחרונה כולל תקציב של בנייה מחדש של מבנה והצטיידות, ורק כשנראה שגן מסוים ערוך ומוכן ב-1 בספטמבר, אז נגיע לוועדת החינוך של הכנסת ונאמר, הנה חברים יקרים, אנחנו מבקשים להחיל בצו אך ורק את רשימת היישובים הזאת שהיא ערוכה ומוכנה.

איציק כהן: יכולנו להפעיל צירי ביקור סדירים ולנזוף ברשות מקומית שלא תיישם את החוק כפי שצריך, אבל מה לעשות, חשבנו שעדיף לא ללכת בדרך הזאת אלא עדיף להתחיל בשנת הלימודים תש"ס.

איציק כהן: אילו היינו בוחרים בדרך שהצגתי קודם, היה עדיף להתחיל בשנת הלימודים תשס"א, לתת את האפשרות לבנייה היכן שחסר או לאיתור מבנים אחרים, לעבור את הליכי הרישוי והאישור של המבנים, להגביר את הפיקוח, להוסיף הדרכה והשתלמויות, להיכנס להיבטים הפדגוגיים בצורה יותר מסודרת ומקצועית, ולהקדיש את שנת הלימודים תשס"א לשנת היערכות.

איציק כהן: המשרד החליט החלטה שבדיעבד אני חושב שזאת הייתה החלטה נכונה, ששנת הלימודים תש"ס תהיה שנת מעבר.

איציק כהן: אני שמח שהשותפים שלנו, למרות הביקורת, השלטון המקומי, ארגונים שונים ברשויות המקומיות, גננות, הסתדרות המורים, כולם פעלו יחד אתנו כדי שבשנת מעבר זאת נעשה את המקסימום כדי לבצע את זה בצורה הטובה ביותר שרק אפשר, ואותן רשויות מקומיות שלא היו מסוגלות בשום פנים ואופן להיערך, אמרנו לאותן רשויות מקומיות, אנחנו מלווים אתכן בתהליך.

איציק כהן: נכנסו אתן לבדיקה של מבנים על מנת לעזור להן בסיוע אתור מבנים, לנסות להתמודד עם הקשיים ולהבהיר לכולם, שבשנה הזאת אנחנו רואים קשיים גדולים, אבל למרות הקשיים הגדולים אנחנו רוצים ליישם זאת בצורה מסודרת.

מוחמד ברכה: הרי הוחלט על החלת הצו בחודש אוגוסט, היה ידוע שיהיו בעיות.

מוחמד ברכה: אני זוכר שנאמר, שאם ייווצר מצב, שלא נספיק ב-1 בספטמבר, לא נחכה לשנת הלימודים הבאה אלא נשקול אפשרות לדחות זאת ל-1 בדצמבר או 1 בינואר, אבל לא לאבד שנה.

מוחמד ברכה: השר בזמנו הבטיח לשקול את האפשרות הזאת.

מוחמד ברכה: האם עמדה בפניכם אפשרות כזאת?

איציק כהן: אכן כן, ישנם גנים שנפתחו ב-1 בספטמבר, ישנם גנים שנפתחו ב-1 באוקטובר, ישנם גנים שנפתחו ב-1 בנובמבר, אנחנו השתדלנו להקדיש מאמץ עצום גם מבחינה ארגונית וגם מבחינת תקציבית ליישום הצו.

איציק כהן: חברים יקרים, להיכנס ליישוב באשכול 1 ו-2 - אתם מכירים חלק מהיישובים האלה - להיכנס למערך הזה ולהקים שם איזה שהיא מערכת שלא הייתה קיימת, אפשר היה לוותר על זה, אבל מצאנו לנכון שצריך להיכנס לנושא הזה.

תמר גוז'נסקי: כמה מבנים קניתם או שכרתם לצורך גנים?

תמר גוז'נסקי: כמה דירות נשכרו לצורך העניין הזה?

תמר גוז'נסקי: כמה בניתם?

תמר גוז'נסקי: ככל הידוע לי, בתקופת העלייה הגדולה בשנות ה-90 הוקמו מחנות הקרוואנים, לא עלה על הדעת להקים מחנה קרוואנים מבלי שלידו יהיה גן, לא עלה על דעתכם להביא לכאן משפחות בלי גן, והסתדרתם יפה מאוד צריך לומר, לזכותכם, בכל מקום היה גן, ידעתם שצריך לדאוג לילדים.

תמר גוז'נסקי: במקרה הזה, תביא לנו נתונים.

מלי גורדון: עיריית בני ברק משלמת 1.5 מיליון שקל עבור שכירות גנים בשנה, לא גילאי 3-4 אלא בכלל.

מלי גורדון: אצלנו קרוואנים היא לא מילה מגונה, מוסדות חינוך בגיל חובה לומדים בקרוואנים.

איציק כהן: אני רוצה לציין בצורה ברורה, המשרד פועל במסגרת חוק התקציב ועומד במסגרת התקציבית שעומדת לרשותו בנושא הזה.

איציק כהן: הוא עשה הרבה מאוד מאמצים, כולל ביטול של פעולות מסעיפים תקציביים אחרים כדי לתגבר את הפעולות הללו מעבר למה שקיבלנו במשרד האוצר.

איציק כהן: אנחנו תגברנו מתקציבים נוספים של המשרד שהיו מיועדים לנושאים אחרים כדי להיכנס למערכת הזאת.

איציק כהן: המטרה של משרד החינוך הייתה להיכנס בהיקפים רחבים יותר מכפי שהצגנו כאן, אנחנו נשמח מאוד אם משרד האוצר יסייע בתקציבים נוספים, גם כדי להכניס את כל התלמידים מאותם אשכולות ומאותם מקומות שכלולים בצו ושאינם כלולים בצו, ובנוסף לכך, יש לנו רצון עז להחיל בשנת הלימודים הבאה גם את אשכול 3.

איציק כהן: אין לנו תקציב לבצע את זה, אם יימצא תקציב להיכנס לאשכול 3, אנחנו נעשה את זה בשמחה רבה.

זבולון אורלב: יש לי חדשות בשבילך, גם אשכול 1 ו-2 עדיין לא בצו.

זבולון אורלב: אני רוצה לרענן את זיכרונך, באותה ישיבה מפורסמת, שבה בצדק גמור שיבחנו את השר, שהוא מוכן להעמיד עוד תקציבים רציניים לצורך הרחבת העניין, עלה העניין המשפטי, שאם יחילו את הצו על אשכולות 1 ו-2 באמצע אוגוסט, וב-1 בספטמבר אין פתרון מלא, הרשות היא עבריינית וכל רשות חשופה לתביעות משפטיות של הורים שיגידו, תסלח לי, יש חוק.

זבולון אורלב: לכן, בהסכמת הוועדה, שר החינוך הודיע, שהוא מחיל על הרשות המקומית את כל ההטבות הכספיות כאילו מחילים את הצו, כלומר, לא תימנע משום רשות איזה שהיא הטבה כספית לצורך ביצוע העניין באשכול 1 ו-2 בגלל שיאמרו שהם לא נמצאים בצו.

זבולון אורלב: בזה צודק איציק כהן, שאמרנו, שתהיה זאת שנת התארגנות.

זבולון אורלב: אני לא יכול להעיד שכך נאמר לגבי כל היתר, שעליהם כן חל הצו.

זבולון אורלב: את הצו החילו חודשים לפני פתיחת שנת הלימודים.

איציק כהן: למיטב זכרוני, חודשיים, לא יותר.

תמר גוז'נסקי: החוק חוקק בינואר.

זבולון אורלב: מתי המשרד גיבש לראשונה את הרשימה?

זבולון אורלב: המשרד ידע מי הולך להיות בצו, אני אומר בזהירות, חצי שנה קודם.

איציק כהן: ב-17 במאי היו בחירות והגיע שר חדש, שלקח את הרשימה - - -

תמר גוז'נסקי: השר החדש היה בישיבה.

איציק כהן: אבל הרשימה של יצחק לוי, שהובאה לכאן, שונתה.

תמר גוז'נסקי: לא שונתה, הייתה תוספת.

זבולון אורלב: אין שום תוספת.

2339: יש, הוספנו את נווה יוסף, חיפה.

2339: הוספנו חלקים מפסגת זאב וגבעת המטוס.

זבולון אורלב: הרשימה בבסיסה כוללת שכונות שיקום, אזור עדיפות א', קו עימות, למיטב ידיעתי, למשרד כגורם מקצועי זה היה ידוע כבר חצי שנה קודם.

זבולון אורלב: נכון שעם כניסת השר למשרד הוא דיבר על אפשרות של שינויים, אבל בהבנות שגובשו בינינו, דובר על כך שלא יהיה שינוי אלא תהיה הרחבה.

זבולון אורלב: עד רגע זה לא קיבלנו בקשה להחיל את הצו לא על אשכול 1 ולא על אשכול 2.

תמר גוז'נסקי: זאת אומרת, שב-1 בספטמבר הקרוב, זה עוד פתוח, הכל אותו דבר.

זבולון אורלב: אנחנו לא יכולים לאשר צו כשלא מגישים לנו רשימה.

זבולון אורלב: המשרד לא הגיש לנו כרגע שום רשימה.

זבולון אורלב: מטרת הישיבה גם לברר מה קורה עם הדבר הזה?

איציק כהן: בעקבות הדיון הבוקר, בעקבות שאלתך ליועצת המשפטית שלנו, אני אמליץ בפני השר, שלא להחיל את אשכול 1 ו-2 בצו כל עוד אין היערכות תקציבית, ארגונית וכוח אדם.

זבולון אורלב: אני מודיע פה, שאני אציע אי אמון, על זה תיפול ממשלה.

זבולון אורלב: אני אגיש אי אמון על הדבר הזה.

יהודית נאות: החוק הזה עבר בקריאה שניה ושלישית, האם על פי הוראות החוק כתבו מה העלות התקציבית הכרוכה ביישום החוק?

תמר גוז'נסקי: בוודאי.

רון חן: 75 מיליון שקל לשנת גיל בכל אחת מעשר השנים.

זבולון אורלב: ואוצר המדינה לא הוסיף.

תמר גוז'נסקי: אתה יודע שבשנה הראשונה זה לא עלה 75 מיליון שקל, כי היה להם 90%, אז את הכסף הזה היה צריך להעביר לאשכול 1 ו-2, את כל החיסכון הזה.

תמר גוז'נסקי: כמה זה עלה בשנה הראשונה?

תמר גוז'נסקי: כלום, 10%.

יהודית נאות: לא הייתי בכנסת כאשר חוקק החוק.

יהודית נאות: אין מחלוקת שצריך ליישם את ביצוע החוק בהדרגה, מהאזורים הסוציו-אקונומיים טעוני הטיפוח לכיוון האמידים והעשירים.

יהודית נאות: אני חושבת שוועדת החינוך צריכה לפנות לוועדת הכספים על מנת שתדרוש ממשרד האוצר להוסיף את העלות של החוק לתקציב משרד החינוך.

יהודית נאות: אני לא אומרת שמשרד החינוך עושה את כל מה שהוא צריך לעשות, אבל הבעיה המרכזית היא, שסדר העדיפות של הממשלה הוא לא בחינוך, ההפך הוא הנכון, כל הזמן מקצצים בחינוך.

יהודית נאות: שאלתי, מהי העלות, העלות לא נראית לי ריאלית, כשהייתי אחראית על החינוך בחיפה, לא הייתה לנו תשתית גנים, יש מאין זה לא צומח.

יהודית נאות: אנחנו לא נוכל ליישם גם את חוק לימוד חובה לגילאי 3-4 וגם יום לימודים ארוך, צריך להיות ריאליים, צריך לקיים כאן דיון עם אגף התקציבים, מה העלות השנתית בשנת הלימודים הבאה מתוך התקציב הממלכתי של מדינת ישראל.

יהודית נאות: אחרת, אנחנו כל פעם נצעק ולא נועיל למערכת החינוך.

יהודית נאות: כאשר יש קונצנזוס, אנחנו צריכים להחליט על סדר עדיפות.

תמר גוז'נסקי: אני רוצה להדגיש, שהחוק עבר בינואר 1999 בתמיכת הממשלה והממשלה ידעה כמה זה יעלה.

תמר גוז'נסקי: בינתיים התחלפה ממשלה, אבל זה לא משנה.

זבולון אורלב: השרים שמאיישים את הממשלה היום תמכו בחוק.

תמר גוז'נסקי: משרד האוצר ומשרד החינוך לא נתנו בשנה הראשונה ליישום החוק את הסכום שהיו מחויבים לתת.

תמר גוז'נסקי: אני רוצה לומר, אם אין למשרד החינוך ראייה ברורה מה קורה בתקציב לשנה הבאה, זה אומר, שבספטמבר הבא, לא הקרוב, ב-2002 גם לא יהיה דבר.

תמר גוז'נסקי: אם מחליטים היום על בניית כיתות, זאת אומרת שאנחנו יודעים שב-2002 יהיו עוד 300 כיתות גן, אבל אם היום אתה לא יודע איפה אתה בונה, אז גם ב-2002 לא יהיה דבר, לא רק ב-2001.

תמר גוז'נסקי: הייתי מאוד שמחה אם הייתם מעבירים מבת-ים כמה גנים ריקים, אצלנו כל שנה גדל מספר הגנים הריקים.

תמר גוז'נסקי: זה מצב גיאוגרפי מסוים.

תמר גוז'נסקי: במקומות שאנחנו מדברים עליהם, שאלת הבנייה היא קריטית, אם אין לכם תוכנית בנייה, חבל על הזמן.

איציק כהן: על מנת להשלים את הסקירה, אני רוצה לומר, כדי להישאר באותה מסגרת עם התוספת של קו עימות - - -

תמר גוז'נסקי: מה קשור קו עימות?

איציק כהן: החלטנו להרחיב את החוק וליישם אותו גם בקו העימות, שיהיה שם יום חינוך ארוך לגילאי 3-4.

זבולון אורלב: זה סיפור אחר, לגילאי 3-4 אין הרחבה ליום לימודים ארוך.

איציק כהן: יש לכך תוספת תקציבית של 185 מיליון שקלים.

איציק כהן: כרגע אנחנו עדיין לא נמצאים בבסיס התקציב, צריך לזכור שתקציב משרד החינוך לא גדל בתקציב לשנת 2000.

איציק כהן: לשאלתך, חברת הכנסת תמר גוז'נסקי, מה נעשה במגזר הערבי?

איציק כהן: נבנו 90 כיתות במגזר הערבי ו-60 כיתות במגזר היהודי, בשכירות יש תוספת של 556 גנים, כל זה בשנת תש"ס בלבד.

איציק כהן: מדיניות המשרד אינה מציבה מבנים יבילים כגנים, לא בתש"ס וגם לא בעתיד, מבנים אלה אינם משמשים כגנים.

יהודית נאות: בזמנו דיברתי אתך על כך, שצריך להכניס גם את הגנים הפרטיים בכל הנושא של חינוך לגילאי 3-4, מעולם לא חשבנו על זה ברמה המערכתית.

זבולון אורלב: אני רוצה לחדד את העניין, משרד החינוך מציג ש-58 אלף תלמידים פטורים, אני מאלה שאומרים שזאת הצגה לא נכונה של העניין הואיל וגם 80% של התלמידים היו גם קודם פטורים ועכשיו רק החליפו כותרת, לפחות חלק מהגילאים היו פטורים גילאי 4 ולא 3.

זבולון אורלב: כוונתי היא, שזה לא מצג נכון של העניין.

זבולון אורלב: למעשה, את הכסף שהייתם צריכים לתת לביצוע שלב א', לא הייתם צריכים להגדיל.

זבולון אורלב: שנית, משרד החינוך נתן פטור למקומות מסוימים מליישם את החוק בגלל סיבות שונות, החילו חוק ומישהו לא קיים את החוק וזה עבר בשתיקה.

זבולון אורלב: רבבות תלמידים שעליהם חל החוק, למעלה מ-90% מהילדים שעליהם חל החוק בחיפה, החוק לא מבוצע לגביהם.

זבולון אורלב: גם כאן לא הוקצה תקציב.

זבולון אורלב: רשויות מקומיות לא קיבלו את הכסף שהובטח להן, מה קורה פה?

זבולון אורלב: הכנסת מחוקקת חוקים ואין לזה שום ביטוי תקציבי?

אורי אוליאל: אני אחלק זאת לשניים, לגבי החלק הראשון הנוגע לסיכום בין שני המשרדים, שכולל את אזורי עדיפות לאומית א' ושיקום שכונות, נכון שיש פטור חלקי, לפני כן היה פטור חלקי, אבל מצד שני, עלות שכר התלמידים ביישובים האלה היא הרבה יותר גבוהה באופן משמעותי, תוסיף את יום שישי, זה יותר גבוה.

אורי אוליאל: בסך הכל, התוספת הזאת לא זניחה יותר מ-50 מיליון שקל רק בגין שני הנושאים האלה של אזור עדיפות לאומית ושיקום שכונות.

תמר גוז'נסקי: בתקציב הנוכחי הקצבתם 50 מיליון שקל למטרה הזאת?

אורי אוליאל: בתקציב יש 50 מיליון שקל לצורך המטרה הזאת וזה נושא שסוכם בין שני המשרדים, העניין גם מומן בתקציב הקיים.

עדי הרשקוביץ: הצו שהובא בפני הכנסת בשנה שעברה עלה 52 מיליון שקל, את זה משרד האוצר נתן כתוספת בתש"ס.

זבולון אורלב: בשנת 1999 התקבלה תוספת של 52 מליון שקל עבור שנת הלימודים תש"ס.

עדי הרשקוביץ: בנוסף לזאת, משרד החינוך השקיע עוד 30 מיליון שקל כדי לממן את אותו חלק שבוצע במסגרת אשכול 1 ו-2, כך ש-80 מיליון שקלים הושקעו בנושא הזה.

אורי אוליאל: 52 מיליון שקל זה מה שסוכם בין משרד האוצר לבין מנכ"ל משרד החינוך הקודם וזה מה שיושם.

אורי אוליאל: מעבר לכך, החלטה שלא היינו שותפים לה אבל היא מבורכת על ידי שר החינוך, לכלול גם את אשכולות 1 ו-2.

זבולון אורלב: מה התוספת לתקציב 2000?

זבולון אורלב: האם בתקציב 2000 יש תוספת בתקציב משרד החינוך כמו ב-1999, תוספת של 52 מיליון שקל המיועדת להמשך הרחבת חוק חינוך חובה חינם לגילאי 3-4?

אורי אוליאל: נכון לרגע זה, יש רק את מה שסוכם בשנה שעברה.

אורי אוליאל: למיטב ידיעתי, אשכול 1 ו-2 לא כלול בפנים.

זבולון אורלב: לא רק אשכול 1 ו-2 לא בוצע במלואו, גם שכונות שיקום, גם קו עימות וגם אזור עדיפות א', כל זה לא בוצע.

זבולון אורלב: יש רשויות שלא ביצעו את התוכנית.

זבולון אורלב: הרכילות אומרת, שמשרד החינוך תרם בזמנו שעות הוראות בהתנדבות.

אורי אוליאל: לגבי ביצוע, אני לא יכול לומר לך, אני רק יכול לומר, שהיה סיכום תקציבי.

יהודית נאות: כמה היה הסיכום התקציבי?

אורי אוליאל: אותם 52 מיליון שקל שאני מדבר עליהם.

תמר גוז'נסקי: 52 מיליון שקל נכנסו בבסיס התקציב, מה ייקרה הלאה?

אורי אוליאל: אני לא יודע מה ייקרה הלאה, אני אומר מה הסיכום נכון להיום, על מה שאין סיכום אני לא יכול לומר דבר.

יהודית נאות: איך הסיכום יכול לדבר על 52 מיליון שקל, מאין יבוא ההפרש?

רון חן: התחשיב שנעשה בהצעת החוק היה 6,000 שקל לתלמיד לשנה, כפול 25 אלף תלמידים, פר שתי שכבות גיל בכל שנה, 150 מיליון שקל.

רון חן: זה היה בתחשיב, היום זה כבר קרוב ל-180 מיליון שקל.

זבולון אורלב: על פי הנתונים צריך 150 מיליון שקל לשנתון מלא שאין בו פטורים.

זבולון אורלב: בשנה הראשונה יש 50 מיליון שקל, לשנה השנייה - - -

אורי אוליאל: המצב היום, שאין סיכום לגבי ההמשך.

זבולון אורלב: תקציב המדינה הוצג בכנסת, השאלה, האם בבסיס תקציב 2000 יש תקציב על פי הסיכום בין המשרדים לקידום חוק חינוך חובה?

זבולון אורלב: אני מבין שהתשובה היא שלילית.

אורי אוליאל: התשובה היא, שמה שהיה בשנה שעברה כרגע זה מה שישנו בתקציב 2000.

אורי אוליאל: לגבי הרחבה, עוד לא התקבלה שום החלטה.

זבולון אורלב: יכולה להתקבל החלטה על הרחבה?

זבולון אורלב: בבסיס התקציב יש כסף המיועד לזה או שיורידו מנושא אחר?

זבולון אורלב: אני שואל, האם צריכה להתקבל תוספת?

אורי אוליאל: בתקציב 2000 זו אותה הרחבה פלוס גידול טבעי על כל המערכת.

זבולון אורלב: שנינו יודעים שגידול טבעי מיועד לצורך פתיחה של כתות חדשות.

זבולון אורלב: אם שיניתם את הנוסחה, זה לא לנושא הזה.

עדי הרשקוביץ: מכיוון שהדיון הוא על שנת הלימודים תשס"א, ומכיוון ששני שליש מתשס"א נופל בשנת 2001, זה יבוא לדיון בתקציב 2000.

עדי הרשקוביץ: אני מניח שמה יוחלט על שנת 2001 בנושא גן ילדים יוקדם לספטמבר 2000, זאת ההערכה שלי.

זבולון אורלב: אתה טועה, אנחנו נמצאים ב-19 ביוני, זה חודשיים ועשרה ימים לפני פתיחת שנת הלימודים הבאה.

זבולון אורלב: הממשלה תאשר את תקציב 2000 באוגוסט.

זבולון אורלב: אתה בעצם אומר, שאף על פי שהייתה שנה שלמה להתכונן לאשכול 1 ו-2 הוא ימליץ לשר לא לכלול אותם בצו.

זבולון אורלב: כלומר, שלא יהיה תקציב נוסף לשנת הלימודים תשס"א.

תמר גוז'נסקי: יתרה מכך, הם לא מכניסים את זה לתקציב 2000 וזה גם אינו בתשס"ב.

זבולון אורלב: הוא אומר, אני לא יודע מה יהיה בתקציב 2001.

תמר גוז'נסקי: אבל הרמז מהאוצר מאוד ברור.

אורי אוליאל: הרמז של האוצר, שאין החלטה.

זבולון אורלב: הרמז של האוצר לגבי תקציב 2000, שאין תוספת תקציב.

זבולון אורלב: זה דבר עובדתי, אין תוספת תקציב המיועדת לעניין.

זבולון אורלב: אומר עדי הרשקוביץ בצדק – דבר שאנחנו יודעים עליו מהעבר – החלטה לגבי 2001 יכולה להשפיע.

זבולון אורלב: אני רוצה לומר לך, זה לא שייך, כי גם אם יחליטו באוגוסט, יקרה מה שקרה עם אשכול 1 ו-2, כלומר, הביצוע יהיה ביצוע של 5%-10% וזה לא רציני.

זבולון אורלב: אני חושב שלחברי הכנסת יש תפקיד מרכזי ביישום ומעקב אחר ביצוע חוקים.

תמר גוז'נסקי: אני שואלת גם לגבי התוכנית לקראת שנת תשס"ב.

תמר גוז'נסקי: אם לא תהיה בניה עכשיו, לא יהיו תוכנית לשנת תשס"ב.

איציק כהן: אני חושב, שהרחבה של הצו מחייבת בדיקה גם לגבי יכולת היערכות של הרשויות המקומיות הנוגעות בדבר, וכמובן גם תקציב.

איציק כהן: אם יימצא תקציב לעניין הזה והתקציב ישוריין לעניין הזה, אין בעיה.

זבולון אורלב: בקשתנו היא, לברר עם השר – לתת לנו תשובה תוך שבוע ימים – האם השר מתכוון להרחיב את הצו?

זבולון אורלב: מתי הוא מתכוון להביא אותו לאישור?

זבולון אורלב: אנחנו מבקשים לדעת את הדברים האלה.

זבולון אורלב: ועדת החינוך הצטערה להיוודע, שחרף הצו, מספר לא מבוטל של תלמידים לא קיבלו את המגיע להם ממספר לא מבוטל של רשויות אשר לא ביצעו את הנדרש מהם על פי החוק.

זבולון אורלב: כמו כן, הוועדה דורשת להעביר בדחיפות לרשויות המקומיות את מה שהובטח להן בגין הביצוע לשנת תש"ס.

יצחק קדמן: אני מבקש לשאול את אנשי משרד החינוך, במקומות שבהם העניין יושם, האם התעוררה בעיה, שלמרות שהעניין חינם, האם הורים סרבו לשלוח ילדים לגן?

יצחק קדמן: החוק הרי מדבר גם על חינוך חובה וגם על חינוך חינם.

תמר גוז'נסקי: אמרנו שלא נרדוף אחריהם.

יצחק קדמן: אני יודע, אני שואל, האם היו בעיות בעניין הזה, שלמרות שזה הוצע חינם להורים, הם סרבו לשלוח את הילדים?

מוחמד כנעאן: הערתי מופנית לאיציק כהן, מבדיקה שערכתי מצאתי, שהיישובים הערביים במועצות האזוריות כלולים באשכול 1.

מוחמד כנעאן: לצערי, חלק מהמועצות האזוריות לא נהנות מיישום החוק.

מוחמד כנעאן: האם אתם יכולים לקחת את העניין לידיים?

מוחמד כנעאן: השר בתשובתו מודה, שאכן המצב קשה מאוד.

מוחמד כנעאן: אני מבקש שהחוק יוחל גם באותם יישובים ערביים, בעמק יזרעאל למשל, בואדי סאלמה, יישובים השייכים למועצות אזוריות במצב טוב, אבל היישובים נמצאים במצב קשה.

מוחמד כנעאן: אני מבקש שהנושא הזה יילקח בחשבון.

עטאף מועאדי: לגבי תוכנית החומש, המגזר הערבי איננו נכלל בה אלא בצורה חלקית.

עטאף מועאדי: לגילאי 3 אין התייחסות כלל.

עטאף מועאדי: אנחנו מבקשים, שמשרד החינוך יכין תוכנית מסודרת לגילאי 3-4.

מוחמד כנעאן: אני מבקש שיתקיים דיון בוועדה לגבי תוכנית החומש במגזר הערבי על מנת לבדוק את יישום התוכנית.

מלי גורדון: מר איציק כהן ציין, שלגבי 24% מילדי ישראל בגילאי 3-4 החוק מיושם.

מלי גורדון: אני רוצה לומר לו, שבבני ברק, העיר הענייה ביותר, בקושי מיושם החוק, תושבים רבים שלאו דווקא גרים בשכונה שמוגדרת כשכונת שיקום, המצב הכלכלי שם קשה ולכן אני חושבת שהיה צריך ליישם את התוכנית הזאת בהדרגה על כל העיר בני ברק כמו באזורים שאינם מוגדרים כשיקום שכונות אבל המצב הכלכלי שם מאוד קשה.

מלי גורדון: יום חינוך ארוך – אישור רשימת בתי הספר – לשנת תשס"א

זבולון אורלב: אנחנו עוברים לנושא הבא: יום חינוך ארוך, החלת חוק יום חינוך חובה חינם.

זבולון אורלב: מתי הוחל ביצועו של החוק?

איציק כהן: התחלנו ביישומו באמצע שנת הלימודים תשנ"ח.

זבולון אורלב: על פי החוק, תוקף החוק עד תשס"ד.

זבולון אורלב: היום החוק מיושם ב-448 בתי ספר, ב-245 כיתות גן.

זבולון אורלב: כמה בתי ספר יסודיים יש?

יהודית נאות: ישנה תופעה במשרד החינוך, אף פעם הם לא כותבים מתוך כמה, יש לכתוב לפחות באחוזים.

איציק כהן: מתוך 2,600.

זבולון אורלב: החוק מיושם ב-448 בתי ספר מתוך מתוך 2600 בתי ספר, קצת פחות מ-20%.

זבולון אורלב: כלומר, יש לנו עוד ארבע שנים ואנחנו נמצאים בסטטוס קוו של יום חינוך ארוך.

זבולון אורלב: ביום חינוך ארוך יש לנו שתי בעיות, בעיה אחת שקשורה עם הסתדרות המורים, ובעיה שניה היא בעיית התקציבים.

זבולון אורלב: אנחנו מבקשים לדעת, האם השר מבקש להרחיב את יום חינוך ארוך?

זבולון אורלב: באיזה בתי ספר מתכוונים ליישם זאת?

זבולון אורלב: על פי הנתון שלכם, צריך להוסיף עוד 15 בתי ספר ו-240 כיתות גן.

זבולון אורלב: אגב, כמה כיתות גן יש?

איציק כהן: 9,000 כיתות גן בגילאי חובה.

זבולון אורלב: 245 כיתות גן זה פחות מ-5%.

זבולון אורלב: לפי המסמך שיש בידינו, ההצעה מדברת על הוספה של 15 בתי ספר, שנמצאים בקו העימות, ועוד 240 כיתות גן.

זבולון אורלב: כל אחד מבין, שמדובר בלעג לרש, כלומר, אין כאן הרחבה.

זבולון אורלב: מה עוד, שאם נאמר את כל האמת, שלא כל בתי הספר שעליהם הוחל יום חינוך ארוך אכן הפעילו יום חינוך ארוך.

זבולון אורלב: כלומר, גם התוספת שמציעים אותה היא פחותה ממספר בתי ספר שנגרעו מהרשימה המקורית.

זבולון אורלב: המשמעות של המסמך היא, שלא מרחיבים יום חינוך ארוך, אלא מצמצמים יום חינוך ארוך.

זבולון אורלב: משרד החינוך צריך להבין, שהמחוקק אמר את שלו, ראה בחוק הזה חשיבות גם סוציאלית וגם חינוכית ממדרגה ראשונה.

זבולון אורלב: מה שנראה, שהכנסת מחוקקת אבל משרד החינוך קובע את סדרי העדיפויות.

זבולון אורלב: זה לגיטימי לקבוע סדרי עדיפויות, אבל אי אפשר שסדרי עדיפויות של המשרד או של השר יבואו על חשבון סדרי העדיפויות שקבע המחוקק.

זבולון אורלב: אני הנחתי על שולחן הכנסת הצעת חוק, שלא תאפשר לשחק עם המילה: בהדרגה.

זבולון אורלב: שהמילה בהדרגה, פירושה, שהמשרד חייב לבצע את החלק היחסי כל שנה.

זבולון אורלב: מה אמרו?

זבולון אורלב: שאי אפשר גם תקציבית וגם חינוכית יום חינוך ארוך, נחלק את זה לכמה מנות.

זבולון אורלב: זה נשמע הגיוני וסביר, אבל משתמשים במילה בהדרגה לצורך דילוג.

זבולון אורלב: בתש"ס לא נוספו עוד בתי ספר, גם בתשס"א לא נוספו בתי ספר, להפך, על פי התחזית, בתי הספר נגרעים.

זבולון אורלב: רבותיי, לא לזה התכוון המחוקק, כנראה שאנחנו צריכים לתקן את החוק על מנת שיהיה ברור, שבכל מקום שכתוב בהדרגה, המחוקק מתכוון, שכל שנה מבצעים את החלק היחסי, לפחות את החלק היחסי.

זבולון אורלב: אני רוצה לומר לחבריי, בפגרה יזמתי פגישה עם נציגי משרד החינוך ועם הממונה על השכר, אמרנו להם, שאנחנו יודעים שיש בעיה בין הממשלה לבין הסתדרות המורים, ולמען ההגינות אנחנו אומרים להם, שבחודש מאי-יוני נתבע הרחבה של יום חינוך ארוך, אבל אנחנו לא רוצים לעמוד בפני איום של הסתדרות המורים, שלא רק שלא תהיה הרחבה, אלא שמה שקיים לא יהיה.

זבולון אורלב: אמרתי, אני מבקש מכם, אנא סדרו את העניין ומצאו פתרון, הגיעו להסכמה על התגמול של המורים בקשר לפרשה הזאת שקוראים לה יום חינוך ארוך.

זבולון אורלב: אני מבקש לדווח, מה קרה מאז, איך חושבים לפתור את הבעיה ואיך חושבים להרחיב?

מוחמד כנעאן: מטרתו של יום חינוך ארוך, לשפר את המצב בבתי הספר, אבל לצערי הרב, במגזר הערבי אין שיפור, המצב לא טוב בלשון המעטה.

מוחמד כנעאן: אין תנאים מינימליים להשארת התלמידים עד לשעה מאוחרת ואין תועלת בהישארותם בחצר.

מוחמד כנעאן: בתי ספר רבים לא מעונינים ביישום החוק, הם מוותרים על יישום החוק בעקבות חוסר תנאים.

מוחמד כנעאן: אני מצפה ממשרד החינוך שיפעל למען שיפור במגזר הערבי.

מוחמד כנעאן: חוק יום חינוך בבתי הספר הערביים לא מקדש את המטרה, לא עונה על הדרישות מכיוון שמשרד החינוך לא נתן את האמצעים המינימליים ליישום החוק בבתי הספר.

מוחמד כנעאן: אני מזמין את נציגי משרד החינוך לבקר בבתי הספר במגזר הערבי, בואו ליישוב תמרה שנחשב לטוב לעומת היישובים האחרים וראו מה המצב שם.

מוחמד כנעאן: אני מצפה ליחס אנושי לאותם תלמידים, אני מרחם עליהם ואני שואל, למה מחזיקים אותם עד שעה מאוחרת בבתי הספר?

מוחמד כנעאן: אני לא מרגיש שהם מצליחים ללמוד.

מוטי סמט: לאחר הדברים ששמענו, העניין באמת רציני.

מוטי סמט: מבחינתנו כאיגוד מקצועי, הודענו הודעה חד משמעית, בתשס"א, בתנאים הקיימים, החוק לא ייושם ללא תגמול הולם של מורים המלמדים בשעה שביעית שמינית, לא ייתכן שהם ישלמו ולא יתוגמלו.

מוטי סמט: אני מסכים שבמספר מקומות הבעיה מאוד רצינית.

מוטי סמט: יתרה מכך, בשבוע שעבר ישבו אצלי ארבע מנהלות מאחד היישובים סביב ירושלים ותיארו מצב די קשה, שיום חינוך ארוך פגע בלימודים הבסיסיים.

מוטי סמט: שאלתי למה?

מוטי סמט: הם אמרו לי, נאלצנו לגבות תל"ן, שהתחילו בשעות הבוקר, להעביר שעות מרכזיות כמו אנגלית ומתמטיקה לשעה שביעית שמינית, שלא תמיד יעילות.

יהודית נאות: למה היו צריכים להעביר את זה לשעות אחרונות?

מוטי סמט: ביישוב מסוים סביב ירושלים, ששם הייתה תוכנית תל"ן בשעות הבוקר, המועצה המקומית חשבה שחשוב להכניס תוכנית אחרת, שהיא יוזמה חינוכית מקומית, לשעות שמונה עד אחת עשרה, ותוכנית לימודים רגילה עברה לשעות המאוחרות, שהן שעות לא יעילות.

מוטי סמט: המורות אומרות לי: התלמידים עייפים, זאת כבר לא אותה משמעת, לא אותם תנאים וזה קשה.

מוטי סמט: כלומר, יש שיבושים במערכת.

מוטי סמט: מורות שנאלצות לעבוד בשעה השביעית והשמינית, בצורה שכזאת אני אומר, הלימודים לא יעילים.

מוטי סמט: הייתי מנהל בית ספר במשך 22 שנה, בזמנו הייתה תוכנית יול"א – יום לימודים ארוך – התוכנית הייתה מסוג שונה לגמרי.

מוטי סמט: בתנאים הנוכחיים כיום, זה בלתי אפשרי.

מוטי סמט: לכן, ללא תנאים הולמים למורים, חבל ליישם את התוכנית.

מוטי סמט: חבר הכנסת זבולון אורלב, החוק מיושם ב- 248 בתי ספר, דובר על 400 בתי ספר, אני ממליץ להשאיר את התקציב, אך את יתרת התקציב לנצל ולשפר את התנאים שמדברים עליהם.

מוטי סמט: לא לפגוע בתקציב אבל לעשות ניסוי באותם מקומות נזקקים, לשפר ולייעל מספר מוסדות חינוך, להוכיח שזה אפשרי.

מוטי סמט: בדרום יש ימים חמים ביותר עם חוסר תנאים פיזיים, האם נסכים שהילדים שלנו ילמדו בתנאים כאלה?

מוטי סמט: ההודעה שלנו חד משמעית, ללא תגמול של מורי ישראל המלמדים בשעה השביעית והשמינית, בתשס"א, מבחינתנו ההוראה תהיה, שאין יום חינוך ארוך.

יהודית נאות: באיזה תקציב מדובר?

זבולון אורלב: שכר מורים לא נמדד בתקציבים במובן של תקציב משרד החינוך, ברגע שהממונה על השכר חותם זאת חתימה החורגת מהתקציב.

מוטי סמט: השבוע היה צריך להתקיים דיון עם נציגי משרד האוצר, משרד החינוך והממונה על השכר, אבל הדיון נדחה בשלושה שבועות.

איציק כהן: הדיון יתקיים ביום חמישי הקרוב.

איציק סמט: הבוקר הודיעו לי, שהדיון נדחה בשלושה שבועות.

זבולון אורלב: אני מבקש לבדוק את מועד קיום הישיבה.

זבולון אורלב: הישיבה שלי עם מנכ"לית משרד החינוך ועם איציק כהן התקיימה ב-21 במאי.

זבולון אורלב: נתתי להם חודש ימים.

דקלה צדוק: אני רוצה להוסיף על דבריו של מוטי סמט, התגמול ללא עוררין.

זבולון אורלב: זה חל גם על הגננות?

דקלה צדוק: למה, הן זן אחר?

זבולון אורלב: כן.

דקלה צדוק: אני רוצה לספר לכם על סקר בעניין שביעות רצון מטעם משרד החינוך, בינו לבין הפניות אלינו יש מרחק גדול מאוד, מפני שאצלנו שלא כמו בבתי הספר שיש מורים מקצועיים והשעות פזורות, את הגננות מחייבים לעבוד ימים ארוכים.

דקלה צדוק: גננות שיש להן ילדים קטנים והן צריכות להעסיק מטפלת, הן מפסידות.

יעקב אגמון: למה כל הזמן מדברים על המורות כאימהות?

יעקב אגמון: למה זה שונה ממקצועות אחרים?

יעקב אגמון: תדברו על תגמול, מה, נשים אחרות לא עובדות עד השעה ארבע?

יעקב אגמון: ארגון שמייצג כל כך הרבה נשים, הגיע הזמן שיפסיק לדבר על בייבי-סיטר.

יעקב אגמון: הדרישות מספיק צודקות מאשר להתמקד על דברים כאלה.

יעקב אגמון: תדברו על מה שמגיע לכן ללא כל קשר לאימהות עובדות.

דקלה צדוק: אני חוזרת בי, אני אומרת, זה לא רק לאימהות לילדים.

דקלה צדוק: לעניין ההסעדה או ההזנה.

דקלה צדוק: יש בעיות רציניות עם זה.

דקלה צדוק: מכיוון שלא כל ההורים משלמים עבור האוכל, יש גננות עם לב רחום, שמבקשות את האוכל בתפזורת כדי שהחלוקה תהיה לכולם.

דקלה צדוק: זה נורא מה שנעשה, הגננות זועקות, הן אינן יכולות לעמוד בכך.

דקלה צדוק: לעניין המנוחה, אין מקום מנוחה, לא תמיד התנאים הפיזיים הם תנאים נאותים, ילדים רוצים קצת מנוחה, קצת רגיעה, אך אין את התנאים המתאימים.

דקלה צדוק: העבירו תקציבים לרשויות על מנת לצייד את הגנים, יש מקומות שעד היום לא קיבלו את מה שצריך מהרשויות המקומיות.

יעקב אגמון: אומנם לא העברנו בזמן, אבל כן העברנו.

דקלה צדוק: תבדוק, מה קורה בראש העין?

דקלה צדוק: אני יכולה לתת שמות נוספים שלא קיבלו.

יהודית נאות: מה עם הכסף למועדוניות ממשרד העבודה?

יהודית נאות: זה בדיוק אותו הדבר.

עטאף מועאדי: אני לא רוצה לחזור על התיאור שתיאר חבר הכנסת כנעאן, אבל אני רוצה לציין בפני היושב ראש, שמישיבה שהתקיימה בחודש אוגוסט 1999 עם השר שריד, לא תבענו את החלת החוק על בתי ספר נוספים במגזר הערבי, אבל חיכינו וחשבנו שלפחות השנה תהיה התאמת תנאים פיזיים או חידוש כלשהו.

עטאף מועאדי: אני שומע מאיציק כהן הצהרה, שהרחבת החוק תהיה ב-15 בתי ספר נוספים ו-240 גני ילדים, שלא נכללו במגזר הערבי.

דפנה לב: בתוך 9 קילומטר של קו העימות נכללים גם יישובים ערביים, זה לא מיועד רק ליישובים במגזר היהודי.

עטאף מועאדי: כמה בתי ספר ערביים כלולים בהרחבה?

דפנה לב: אני לא יודעת, אבל קו העימות כולל יישובים דרוזים, יישובים ערביים וכדומה.

עטאף מועאדי: לעניין היישובים הדרוזיים, החוק הזה חל במקומות שאתם רוצים, במקומות שאתם לא רוצים החוק הזה לא נכלל.

יהודית נאות: היא אומרת לך, שאזור קו העימות כולל את כולם ללא הבדל דת, גזע ומין.

זבולון אורלב: למיטב ידיעתי, בקו העימות יש יישוב דרוזי אחד, חורפייש וארבעה יישובים ערביים.

זבולון אורלב: אני רוצה לשאול את מרכז השלטון המקומי, איפה נמצא הנושא הזה בסדר היום שלכם?

יעקב אגמון: את הדברים שאמרתי לגבי לימוד חובה חינם לילדי 3-4, אני חוזר עליהם בהתאמה כמעט מושלמת על בעיות ההפעלה של יום חינוך ארוך, בעיות של תשתיות, בעיות של תקציבים נוספים, תקציבי היקף, ואין לנו אלא רק לבכות על המצב שקורה.

זבולון אורלב: ההרגשה שלי, כאשר שרים מתחלפים, החוקים נשארים, אבל השרים לא מרגישים מחויבות וכל אחד מחפש את העדיפויות שלו ומי שנפגע מכך הם הילדים.

יעקב אגמון: ראינו שמשרד החינוך הכניס לתקציב את נושא התשתיות.

יעקב אגמון: אני רוצה לברך את המשרד על כך, אבל אני חושב, שצריך שתהיה תמיכה חזקה לפחות מהוועדה הזאת, שמשרד האוצר יאשר ויזרז את התקציבים.

יעקב אגמון: יש ניסיון רציני לתת את התקציבים הדרושים לתשתיות.

זבולון אורלב: האם בתקציב 2000 יש תוספת או שיש הפחתה בתקציבים המיועדים ליום חינוך ארוך?

עדי הרשקוביץ: אין תוספת וגם אין הפחתה.

זבולון אורלב: ראשית, יש הפחתה, אם אתה מפחית מילוי מקום, גם כאן יש הפחתה.

עדי הרשקוביץ: לא הייתי קושר זאת בהכרח.

זבולון אורלב: יש פחות הדרכה.

זבולון אורלב: אם יש כיתות קטנות ביום חינוך ארוך והן תבוטלנה, אפשר לחסוך שם כסף.

עדי הרשקוביץ: הייתה החלטה של יום חינוך ארוך, אבל גם אנחנו נקצץ בכמה נושאים.

זבולון אורלב: כלומר, קיצוצים החלים על כלל המערכת, יום חינוך ארוך לא פטור מהם, יחולו גם על השעות האלה בהתאמה.

איציק כהן: אני רוצה לומר, מבדיקה שקיימתי גם עם המשרד של יובל רכלבסקי, גם עם המשרד של שלומית עמיחי וגם עם משרדי, הפגישה תתקיים בתאריך המיועד, ב-22 לחודש.

זבולון אורלב: אני שמח לשמוע.

זבולון אורלב: אני רוצה לשאול את נציג אגף התקציבים, יש תוספת תקציבית?

אורי אוליאל: הסוגייה התקציבית היא לא הבעיה בצוואר הבקבוק.

אורי אוליאל: יש שתי בעיות, את הבעיה הראשונה הציג שר החינוך בזמנו, יצחק לוי, שיש קשיים בהיערכות.

אורי אוליאל: הבעיה השנייה, יש החושבים שבאותה הזדמנות שעושים שינוי זאת הזדמנות לזכות בתוספת שכר שהיא לא במסגרת הסכם שכר, ועל זה יש ויכוח.

אורי אוליאל: כרגע משרד האוצר מתנגד לתוספת שכר.

יהודית נאות: אז הוא הורג את התינוק ומשליך אותו עם המים?

אורי אוליאל: אותו תינוק נמצא גם בחטיבות העליונות, בפועל יש יום חינוך ארוך והעסק עובד.

אורי אוליאל: אם רוצים שהוא לא יעבוד, אפשר למצוא לכך סיבות רבות, אבל כרגע, הסוגייה התקציבית היא לא צוואר הבקבוק.

זבולון אורלב: לו יפורסם מחר, שהמורים מוותרים על התוספת, יום חינוך ארוך יורחב בעוד 10% או 20%?

אורי אוליאל: כרגע אין סיכום כזה ולכן זה לא על הפרק.

זבולון אורלב: האם אתה אומר, שהנושא התקציבי הוא לא מעצור לתפארת המליצה, או שזה אכן כך?

זבולון אורלב: כלומר, משרד האוצר, בתוכניות שלו, שריין כסף, רק שהוא אומר, לא אתן כסף לפרוייקט שלא יפעל?

אורי אוליאל: התשובה היא לא, אני אומר, כרגע, זה לא מה שמעכב.

דפנה הר-אבן: התחושה בקרב ציבור הצרכנים או בעצם ציבור ההורים, שנותנים לנו דוגמית כדי להצדיק את החוק, נותנים מעט מדי כדי להצדיק את עצם קיומו של החוק.

דפנה הר-אבן: אני לא מחדשת לאף אחד, הנתונים עלו כאן, אם זה לא חל על לפחות 50% מקרב תלמידי מדינת ישראל, זה פשוט עלוב.

דפנה הר-אבן: לכן אנחנו בדעה, שאם לא ניתן להחיל את החוק בצורה המונית, תנו זאת לפחות מוסדות חינוך אבל בצורה איכותית.

דפנה הר-אבן: מה שקורה היום, מחלקים עוגה קטנה להרבה מדי ולא מגיעים לאיכות הראויה.

דפנה הר-אבן: אנחנו מציעים שוועדה תשב ותחליט היכן ליישם את החוק, בשדרות, בצפון, היכן שצריך, קחו את כל התקציבים לכך ועשו את פאר היצירה.

דפנה הר-אבן: בעוד שנה שנתיים אם יהיו תקציבים, תמשיכו הלאה.

דפנה הר-אבן: הדוגמית הזאת היא לעג לרש.

יהודית נאות: הממשלה יצאה בהחלטה נהדרת להרחיב את החוק בקו העימות.

יהודית נאות: אם החליטו להרחיב בקו העימות, שיביאו את הכסף לצורך יישום ראוי, לא בצורה כזאת שהמבנה לא מתאים, שהמורים לא הסכימו וכיו"ב.

יהודית נאות: אם הממשלה קיבלה החלטה, היא צריכה ליישם אותה במלואה וכראוי.

יהודית נאות: אם החליטו על קו העימות, אדרבא, אבל לא אנחנו צריכים לחפש את מקורות המימון, אם הם החליטו, סימן שהם ידעו שיש להם מקורות מימון.

זבולון אורלב: נדמה לי שזה הדיון השלישי שאנחנו מדברים על יום חינוך ארוך, אני בהרגשה מאוד רעה שסתם מחוקקים חוקים.

זבולון אורלב: המשרד רשאי לומר, כאשר חוקקנו את החוק חשבנו כך וכך, בינתיים הצטבר ניסיון, הממשלה יכולה ליזום שינוי בחוק וזה מאוד לגיטימי.

זבולון אורלב: נדמה לי שהחוק אומר, שיום חינוך ארוך צריך לחול על כל היישוב, אני לא בטוח בכך.

איציק כהן: החוק אומר: יישובים ושכונות.

זבולון אורלב: החוק מדבר על הארכה, על 41 שעות אורך ללא שעות רוחב.

זבולון אורלב: אני זוכר שבדיון הקודם הבאנו דברים בשמו של פרופסור ויקטור לביא, ראש החוג לכלכלה מהאוניברסיטה העברית, שאמר, אולי בשנות ההקמה כדאי שהארכת הלימודים לא תהיה מלאה ובמקום השעה האחרונה, בכסף הזה יש לבנות את כל התשתיות הנדרשות.

זבולון אורלב: מה שקורה כרגע, הולכים באופן עיוור לדבר כדי לומר שעשינו.

זבולון אורלב: לנושא המורים.

זבולון אורלב: משרד האוצר אמר שהוא מתנגד לתוספת מכיוון שבחינוך העל-יסודי, מורים עובדים אחר הצהרים, וזה דבר נכון, זאת האמת.

זבולון אורלב: מורים בהסתדרות המורים חברים גם בבית הספר העל יסודי, עובדים בשעה השביעית,שמינית ותשיעית ולא מקבלים על כך גמול.

זבולון אורלב: אני חושב שמבנה העבודה של בית הספר היסודי ומבנה העבודה של בית הספר העל-יסודי, אלה שתי אופרות שונות.

דקלה צדוק: אם ייתנו לנו את בסיס המשרה של המורים בבתי הספר העל-יסודי, נשב בשקט.

זבולון אורלב: אלה בסיסים שונים.

זבולון אורלב: החשיבה שלי אומרת, ברגע שמשנים את מבנה יום העבודה בבית הספר, צריך לדבר על הנושא הפרופסיונאלי, זה נושא שאי אפשר להחביא אותו, נושא שצריך לעסוק בו ולטפל בו.

איציק כהן: אני שמח שהמחוקקים ציינו רשימה של חוקים שהממשלה לא מצאה להם את הכיסוי התקציבי.

איציק כהן: אפשר לציין עוד כמה חוקים אלה, כמו למשל, חוק חינוך מיוחד, שנחקק לפני למעלה מעשר שנים.

איציק כהן: לצערנו הרב, אנחנו נמצאים במצב שבו המסגרת התקציבית אינה מכסה את החקיקה כנדרש על בסיס החקיקה.

איציק כהן: אנחנו ממשיכים לדרוש – גם בדיון שהתקיים בישיבת הממשלה, גם בדיונים שאנחנו מקיימים במשרד האוצר – תוספת תקציבית לביצוע חוקים שמאושרים בכנסת ואין להם עדיין כיסוי תקציבי, ציינתי את יום חינוך ארוך, גילאי 3-4, חוק חינוך מיוחד וכדומה.

איציק כהן: לגבי ההצעות שעלו כאן בעניין צמצום החלת החוק, אני לא חושב שהיום אפשר לפנות ליישובים – להזכיר לכולנו, שמדובר ביישובים חלשים, בבתי ספר חלשים בדרך כלל פריפריאליים, בשכונות שיקום, באזורי מצוקה, במוקדי אבטלה גדולה – ולומר להם, חברים, הסירו בבקשה את הסכמתכם ליישום יום חינוך ארוך, ניתן את התקציב הזה למקור אחר.

איציק כהן: אני רוצה להזכיר להסתדרות המורים ולחברים האחרים, אנחנו מדברים על מורים, שאם בבתי הספר האלה לא נעביר את מכסת השעות הנדרשת, אנחנו צפויים לפיטורי מורים.

איציק כהן: לכן, איננו יכולים ליזום או להציע איזשהו שינוי בפריסה הקיימת היום.

איציק כהן: אנחנו ממשיכים ונמשיך גם בעתיד לשפר את התשתיות בבתי הספר.

איציק כהן: היום תמונת המצב לגבי מיזוג, לגבי מתקני חצר, לגבי תקציב שמועבר לבתי ספר לספריות ולנושאים אחרים, אנחנו נותנים דגש רב יותר דווקא בבתי ספר אלה.

איציק כהן: אנחנו משקיעים יותר בתשתיות בבתי הספר האלה, ללא צל של ספק, המצב טוב יותר מכפי שהיה לפני שנתיים.

איציק כהן: באשר להצעה של פרופסור ויקטור לביא, ההצעה מעניינת, אבל היא בוודאי מחייבת שינוי חקיקה, זה לא נתון לרצון טוב, בסך הכל אנחנו מדברים על כך, שתלמידים במקום ללמוד 41 שעות בשבוע ילמדו רק 38 שעות בשבוע אבל אנחנו איננו רשאים לעשות את זה.

איציק כהן: לכן, ההצעה הזאת נדחתה.

איציק כהן: באותם מקומות שנתקלו בקשיים, אנחנו מנסים במקביל לאפשר מסגרות אחרות אלטרנטיביות.

איציק כהן: הוזכרה קרן קר"ב במקומות כאלה ואחרים, ישנם מרכזי למידה במועצות האזוריות הרחוקות, יש קושי גדול בהפעלה - - -

יעקב אגמון: קר"ב בשעות הבוקר או אחר הצהרים?

איציק כהן: על פי הכללים שנקבעו יחד עם הסתדרות המורים, לא נגענו בקר"ב, לא שינינו שום דבר, דווקא ההסדר של קר"ב נעשה בתיאום ובשיתוף פעולה ובהסכמה עם הסתדרות המורים.

איציק כהן: אם יש בעיה נקודתית, נשמח לטפל בזה.

איציק כהן: ההרחבה במסגרת קו העימות תיעשה, המשרד התחייב להחלטות הממשלה, לגבי קו העימות יש כיסוי תקציבי גם של משרד החינוך וגם של משרד האוצר, לכן, כל החלטות הממשלה הנוגעות למשרד החינוך לגבי קו העימות ובכלל זה גילאי 3-4, ובכלל זה יום חינוך ארוך, יבוצעו כלשונן בשנת הלימודים הקרובה.

איציק כהן: הבעיה הגדולה כרגע היא חילוקי הדעות בין משרד האוצר, הממונה על השכר לבין הסתדרות המורים.

איציק כהן: אנחנו מברכים על יוזמתו של חבר הכנסת אורלב, שקיים את הדיון כאן היום ואני מקווה שיביאו לתוצאות.

איציק כהן: העניין לא נתון לשיקול דעתו של משרד החינוך, יש לו עמדה בעניין והוא הבהיר זאת, מדובר כאן בהסכמי עבודה, בהסכמי שכר, וזה מונח על שולחן הממונה על השכר באוצר.

דפנה הר-אבן: האם יש צפי, שמערכת החינוך תעבור לחמישה ימים בשבוע?

זבולון אורלב: אנחנו נתנגד לזה בכל התוקף.

זבולון אורלב: אני מהמתנגדים העיקריים, אני מתנגד לזה ואני חושב שזאת טעות מאוד גדולה.

דפנה הר-אבן: יש רוחות מנשבות בעניין.

זבולון אורלב: זה לא הדיון כרגע.

זבולון אורלב: אני רוצה לסכם את הדיון: ועדת החינוך והתרבות החליטה שאין זה מקובל עליה, שאין תקציב להרחבת יום חינוך ארוך במוסדות החינוך בתשס"א וזאת לאחר שגם בשנת הלימודים תש"ס לא הורחבה תוכנית של יום חינוך ארוך.

זבולון אורלב: הוועדה תובעת מהממשלה למצוא את המקורות התקציביים ולהגיש לוועדה צו הרחבה של מוסדות חינוך בהם יחול יום חינוך ארוך בשנת הלימודים תשס"א.

זבולון אורלב: הוועדה הצטערה להיוודע, שעדיין אין הסדר בין הממשלה לבין הסתדרות המורים באשר להפעלת יום חינוך ארוך והיא תובעת מהממשלה ומהסתדרות המורים לסיים את המשא ומתן בתוך זמן קצר ולא יאוחר משבועיים ימים הואיל ושנת הלימודים בפתחנו.

זבולון אורלב: הוועדה מבקשת להציג את ההסדר בפני הוועדה.

זבולון אורלב: בכל מקרה, אנחנו יכולים להבטיח, שגם באשר לביצוע יישום חוק יום חינוך ארוך, וגם באשר לביצוע חוק חינוך חינם חובה לגילאי 3-4, ועדת החינוך והתרבות תהיה עקשנית ותובענית מאוד, שהממשלה תבצע את החוק, תמצא את המקורות התקציביים ושתלמידי ישראל יוכלו לקבל יותר חינוך.

זבולון אורלב: הוועדה תובעת שבמסגרת הרחבת צו יום חינוך ארוך, יחול הצו המורחב על קו העימות בשלמותו, גם על בתי הספר וגם על גני הילדים, שכן הממשלה הכריזה על הטבות לקו העימות ואנחנו צריכים לדאוג ולהבטיח שההבטחות האלה תבוצענה.

זבולון אורלב: תודה רבה.

זבולון אורלב: אני מודה לכולם, הישיבה נעולה.